FI Euroopan unionin virallinen lehti CE 84/161

(2004/C 84 E/0199)

KIRJALLINEN KYSYMYS E-0088/04

esittäjä(t): Erik Meijer (GUE/NGL) komissiolle

(21. tammikuuta 2004)

Aihe: Alankomaalaisten sairausvakuutusyhtiöiden naapurimaissa asuvilta vakuutetuilta perimät korkeat vakuutusmaksut hoitokustannusten kattamiseksi USA:ssa

1. Tietääkö komissio, että alankomaalaiset sairausvakuutusyhtiöt yhä useammin perivät korkeampia maksuja yksityisiltä vakuutuksenottajilta, jos he asuvat Alankomaiden rajojen ulkopuolella? Asia ilmenee VGZ-vakuutusyhtiön 1. tammikuuta 2004 käyttöön ottamasta ulkomaankorvausjärjestelmästä, jonka perusteella aikuisten maksut ovat 35 euroa ja lasten 17,50 euroa kalliimmat kuukaudessa kuin Alankomaissa asuvien vakuutusmaksut?

2. Tietääkö komissio myös, että ulkomaankorvausjärjestelmässä ei tehdä eroa sen välillä, onko asuinpaikan osoite lähellä Alankomaiden rajaa, jossakin Euroopan unionin jäsenvaltiossa vai muualla maailmassa?

3. Näin ollen alankomaalaiset asuessaan Belgiassa, jossa hoitokustannukset ovat verrattavissa Alankomaiden hoitokustannuksiin, joutuvat osallistumaan USA:ssa asuvien alankomaalaisten viisinkertaisiin hoitokustannuksiin. Mitä mieltä komissio on asiasta?

4. Onko sallittua, että sairausvakuutusyhtiöt perivät lisämaksuja EU:n sisällä ja erottavat toisistaan maassa asuvat ja ulkomailla asuvat vakuutuksenottajat kattaakseen näin EU:n ulkopuolella aiheutuvat hoitokustannukset?

5. Mikäli vastaus kysymykseen 4 on myönteinen, aikooko komissio saada aikaan muutoksia asiassa, jotta sairausvakuutusyhtiöiden Euroopan unionin sisällä perimät maksut olisivat periaatteessa yhtä suuria? Näin ollen lisämaksut sallittaisiin vain, mikäli jossakin EU:n jäsenvaltiossa voidaan osoittaa terveydenhoidon alalla olevan selvästi kustannuksia lisääviä tekijöitä.

Tietolähde: Alankomaissa ilmestyvä päivälehti BN-De Stem, 7.1.2004

Frits Bolkesteinin komission puolesta antama vastaus

(1. maaliskuuta 2004)

Komissio haluaa selventää arvoisalle parlamentin jäsenelle, että vakuutusalan sisämarkkinoiden toteuttamiseksi laaditulla Euroopan unionin lainsäädännöllä on otettu käyttöön järjestelmä, joka perustuu vakuutusehtojen ja -maksujen vapauteen. Yhteisöjen tuomioistuin on tarkentanut asiassa C-59/01 komissio vastaan Italia (1), että hinnoitteluvapauden periaatetta sovelletaan vahinkovakuutusten alalla. Tuomioistuin tarkensi, että kyseistä periaatetta sovelletaan sellaisilla pakollisten vakuutusten aloilla kuten liikennevakuutuksen alalla. Lisäksi se totesi nimenomaisesti, ettei ole mahdollista vedota yleiseen etuun hinnoitteluvapauden estämiseksi.

Mitä taas tulee eräiden hollantilaisten vakuutusyhtiöiden joihinkin asiakkaisiinsa soveltamiin maksunkoro-tuksiin, kun nämä asiakkaat asuvat Alankomaiden ulkopuolella, on tarkennettava, että vakuutusmaksun tulee olla suhteessa sen kattamaan riskiin. On mahdollista, että hollantilaiset vakuutusyhtiöt, joilla on ulkomailla asuvia asiakkaita, katsovat tämän lisäävän vakuutusriskiä, koska vakuutuksen kattamat sairaanhoitokustannukset ovat ulkomailla korkeampia kuin Alankomaissa. Rajat ylittävissä tapauksissa vakuutussopimuksiin liittyvät käsittely- ja hallintokustannukset ovat yleisesti korkeampia kuin maan sisäisissä tapauksissa. Erinäiset seikat, kuten sairasvakuutusyhtiön sekä terveydenhoitolaitosten ja lääkärien väliset sopimukset Alankomaissa, selittävät kyseisen eron suhteessa vakuutusyhtiölle ulkomailla aiheutuneisiin kustannuksiin. Kyseisten sopimusten avulla hollantilaiset vakuutusyhtiöt voivat pitää Alankomaissa aiheutuvat riskit kattavista sopimuksista syntyvät kustannukset tasolla, joka mahdollistaa alhaisempien vakuutusmaksujen kantamisen, kuin jos kyseessä olisivat ulkomailla syntyvät riskit kattavat sopimukset, koska ulkomailla ei ole käytössä lääkäreiden kanssa tehtyjä sopimuksia. Toisin sanoen vaikuttaa hyväksyttävältä, että on olemassa eri maksuja, kun ne pohjautuvat puolueettomiin perusteisiin.

Jos hoitokustannukset vaihtelevat eri jäsenmaiden kesken, on vakuutusmaksussa otettava riittävässä määrin huomioon tilanne, jonka vakuutussopimus kattaa. Toisaalta on huomautettava, että vaikkakin Alanko- maiden ulkopuolella asuminen oikeuttaa korkeammat vakuutusmaksut, ei se kuitenkaan oikeuta tiettyjä lisäkustannuksia, jotka muodostavat huomattavan osan kokonaishinnasta (maksusta ja veroista). Nämä lisämaksut koskevat Alankomaissa asuvien vakuutettujen vakuutussopimuksia.

Komissio ei ole toimivaltainen valvomaan vakuutusyhtiöitä, eikä se näin ollen voi myöskään kertoa arvoisalle parlamentin jäsenelle, onko ulkomailla asuviin asiakkaisiin kohdistuvalla korotuksella tarkoitus kattaa yksinomaan hoitokustannukset, jotka ovat aiheutuneet Yhdysvalloissa asuvista vakuutetuista. Jäsenvaltioiden vakuutusyhtiöiden valvontaan toimivaltaiset viranomaiset pystyvät vastaamaan siihen, onko korotusten tarkoituksena maksattaa kaikilla ulkomailla asuvilla vakuutetuilla Yhdysvalloissa asuvia vakuutettuja koskevat kustannukset.

Komissio ei voi puuttua asiaan ja edellyttää, että kaikkialla EU:ssa kannetaan samansuuruisia vakuutusmaksuja ja että korotukset sallitaan ainoastaan, kun kyseinen jäsenvaltio tuntee hoitokustannusten huomattavaan nousuun johtavat seikat.

(1) Kokous 2003.